b'\n_START_ARTICLE_\nBoka\n_START_PARAGRAPH_\nBoka je kra\xc5\xa1ki izvir, slap in hudourni\xc5\xa1ki potok, ki je desni pritok So\xc4\x8de. Dol\xc5\xbeina potoka do izliva v So\xc4\x8do je manj kot en kilometer, kar ga uvr\xc5\xa1\xc4\x8da med najkraj\xc5\xa1e vodotoke v Sloveniji.\n_START_SECTION_\nOpis slapa\n_START_PARAGRAPH_\nSlap Boka je z vi\xc5\xa1ino zgornje stopnje 106 m in \xc5\xa1irino 18 m nedvomno najveli\xc4\x8dastnej\xc5\xa1i slap v Sloveniji in tudi v Evropi. \xc4\x8ce pri\xc5\xa1tejemo \xc5\xa1e 33 m visoko slapi\xc5\xa1\xc4\x8de pod njim, dobimo po vi\xc5\xa1ini najbr\xc5\xbe najvi\xc5\xa1ji slap v Sloveniji (vi\xc5\xa1ina 139 m). _NEWLINE_V najbolj su\xc5\xa1nih obdobjih ima \xc5\xa1e zmeraj pretok dva kubi\xc4\x8dna metra na sekundo, ob obilnej\xc5\xa1ih de\xc5\xbeevjih naraste pretok na mogo\xc4\x8dnih sto kubi\xc4\x8dnih metrov na sekundo. Potok Boka zbira vode v Kaninskem pogorju, nakar se pretaka po podzemlju in pride na dan na skalni polici po kateri te\xc4\x8de pribli\xc5\xbeno 30 m._NEWLINE_V nadaljevanju je potok izdolbel globoko sotesko. Slap \xc5\xa1e vedno raste, saj so kamnine na katere pada manj odporne kakor prag preko katerega se zliva._NEWLINE_Kjub svoji mogo\xc4\x8dnosti \xc5\xbeal ni tako znan kot Savica, Rinka ali Peri\xc4\x8dnik, \xc4\x8deprav bi lahko vse tri postavil drugega poleg drugega, jih po \xc5\xa1irini dodatno pomno\xc5\xbeil s tri, bi \xc2\xbbmogo\xc4\x8dnost\xc2\xab\xc2\xa0komaj zadostovala za eno samo Boko. Lepo je viden s ceste malo pred Bovcem (iz smeri Kanin-Bovec).\n_START_SECTION_\nDostop\n_START_PARAGRAPH_\nOd Bovca 3 km proti \xc5\xbdagi. Pri mostu je takoj \xc4\x8dez hudournik Boka urejeno parkiri\xc5\xa1\xc4\x8de. \xc4\x8cez cesto pridemo do makadamske poti, ki se \xc5\xbee po 100 m razcepi na pot \xc4\x8dez hudournik (do zavarovane plezalne poti do izvira nad slapom), ter na pot, ki vodi do gozda in nato po serpentinasti poti ob robu prepada proti slapu Boka. _NEWLINE_Za celotno pot od parkiri\xc5\xa1\xc4\x8da do\xc2\xa0\xc2\xbbrazgledi\xc5\xa1\xc4\x8da\xc2\xab\xc2\xa0potrebujemo 40 minut zmerne hoje.'